《太原郑尚书远寄新诗，走笔酬赠，因代书贺》
唐代·权德舆

晓开阊阖出丝言，共喜全才镇北门。职重油幢推上略，

荣兼革履见深恩。昔岁经过同二仲，登朝并命惭无用。

曲台分季奉斋祠，直笔系年陪侍从。芬芳鸡舌向南宫，

伏奏丹墀迹又同。公望数承黄纸诏，虚怀自号白云翁。

戎装躞蹀纷出祖，金印煌煌宠司武。时看介士阅犀渠，

每狎儒生冠章甫。晋祠汾水古并州，千骑双旌居上头。

新握兵符应感激，远缄诗句更风流。缁衣诸侯谅称美，

白衣尚书何可比。只今麟阁待丹青，努力加餐报天子。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。